label_title: FIFA Sokker-Wêreldbekertoernooi in 2022
label_desc: Die 22ste FIFA Sokker-Wêreldbekertoernooi (Arabies: كأس العالم لكرة القدم 2022, "Kaʾs al-ʿālam li-kurat al-qadam 2022"; Engels: "FIFA World Cup") sal vanaf 21 November tot 18 Desember 2022 in Katar aangebied word. Dit sal die eerste Sokker-Wêreldbekertoernooi in die Midde-Ooste wees en die eerste in Asië sedert 2002 in Japan en Suid-Korea. Dit is die eerste groot sporttoernooi in Katar, die eerste Sokker-Wêreldbekertoernooi in die Arabiese wêreld en 'n land met 'n Islamitiese bevolkingsmeerderheid, nadat Marokko al vyf keer vir die toernooi aansoek gedoen het (in 1994, 1998, 2006, 2010 en 2026), asook Egipte, Libië en Tunisië vir 2010. Weens die groot somerhitte in Katar is in Maart 2015 daarop besluit om die toernooi op 21 November te laat begin en die eindstryd sal op 18 Desember, Katar se nasionale dag, gespeel word. Dit is die eerste keer wat 'n Sokker-Wêreldbeker aan die einde van die jaar aangebied sal word. Die toernooi duur dus 28 dae, minder as 'n maand en drie dae langer as die FIFA Sokker-Wêreldbekertoernooi in 1978.